b'\n_START_ARTICLE_\nVAZ-2103\n_START_SECTION_\nAvtomobil No 2 (tulevane VAZ 2103)\n_START_PARAGRAPH_\n1967. aasta alguses kuulsid tavakonstruktorid peakonstruktori k\xc3\xa4est, et peale VAZ 2101 hakkab Volga autotehas tootma ka autot No 2. Milliseks kujuneb see auto ja milliseid mudeleid hakkab tehas tootma tulevikus, seda ei teadnud peaaegu keegi. Fiat-VAZ lepingu allakirjutamisel n\xc3\xa4hti ette, et Fiat annab kahe auto tehnilised dokumentatsioonid (tavaauto Fiat 124 ja luksvariant Fiat 125. M\xc3\xb5lemat autot oli n\xc3\xa4idatud NSV Liidu k\xc3\xb5rgetele \xc3\xbclemustele ja saadud neilt osaline heakskiit. NSV Liidul oli n\xc3\xb5ue, et auto nr 2 oleks v\xc3\xb5imalikult palju unifitseeritud autoga nr 1 (VAZ 2101). Kuid Fiat 125 oli ehitatud Fiat 1500 p\xc3\xb5hjale ja erines seet\xc3\xb5ttu Fiat 124-st. Tugevalt erines esisild, tagumine sild oli lehtvedrustusega ning mootor oli kahe \xc3\xbclanukkv\xc3\xb5lli ja rihmajamiga (1600 cc, 90 hj). See k\xc3\xb5ik h\xc3\xa4sti ei sobinud omavahel kokku, kuid Fiat 125 luksuslik v\xc3\xa4limus tuli s\xc3\xa4ilitada. Siis leidis Fiat m\xc3\xb5lemaid pooli rahuldava lahenduse. Sellel ajal k\xc3\xa4is Fiatis t\xc3\xb6\xc3\xb6 Fiat 124 ja modifitseeritud variandi Fiat 124 S (Special) kallal. Kuna m\xc3\xb5lemad mudelid olid t\xc3\xb6\xc3\xb6s n-\xc3\xb6 paralleelselt, siis saidki kaksikuteks Fiat 124 Special ja auto No 2 (tulevane VAZ 2103). Nagu uue projekti puhul ikka, tekkisid tehnoloogilised probleemid. Venemaa tehases DAAZ (Dmitrogradskii Avto Agregatn\xc3\xb5i Zavod-Dmitrogradi AutoAgregaatide Tehas), kus pidi algama VAZ 2103 iluv\xc3\xb5rede tootmine, ei suutnud terves t\xc3\xbckis olevat iluv\xc3\xb5ret kroomida. Selle tagaj\xc3\xa4rjel s\xc3\xbcndis kaheosaline iluv\xc3\xb5re. Raskusi oli ka tagatulede plastklaaside valmistamisega. Siiamaani olid vene autode tuled valmistatud eraldi klaasidest. Kuid VAZ 2103 tagatulede klaasid tuli valmistada \xc3\xbches t\xc3\xbckis ja kahev\xc3\xa4rvilistena.Vene tehases Karboliit, kus seni valmistati teiste vene autode tuleklaase, sellist tehnoloogiat ei oldud veel juurutatud. Prooviti valmistada eriline spets triikraua ja jootekolvi vahepealne seade millega saaks kollast ja punast plastiklaasi kokku joota. Esimene proovipartii l\xc3\xa4ks aiataha, klaasid ei p\xc3\xbcsinud koos, kuid peale tehnoloogia t\xc3\xa4iustamist v\xc3\xb5is lugeda N\xc3\xb5ukogude Liidus esimese kahev\xc3\xa4rvilise ja \xc3\xbches t\xc3\xbckis tuleklaasi valmistamise projekti edukalt l\xc3\xb5ppenuks. Kuna VAZ 2103-l oli ette n\xc3\xa4htud v\xc3\xa4iksemate m\xc3\xb5\xc3\xb5tmetega topelt esituled, siis oleks pidanud nende valmistamisega tegelema hakkama siiamaani monopoolset seisundit pidanud ettev\xc3\xb5te Krasn\xc3\xb5i Oktjabr (Punane Oktoober). J\xc3\xa4llegi oli tehnoloogia puudumine takistuseks. Selleks osteti vajalik optiline element (klaas ja reflektor \xc3\xbches t\xc3\xbckis) Saksa Demokraatliku Vabariigi (SDV) firmalt FER (Fahrzeug Elektrik Rulla). Nende laternate tootmise "\xc3\xb5ppis" \xc3\xa4ra T\xc5\xa1ehhi firma Autopal ja alles 1976. aastal hakkasid Volga autotehasesse saabuma kodumaine toodang. Vaieldi, milline peab v\xc3\xa4lja n\xc3\xa4gema poritiiva peal asetsev suunatuli. Algselt prooviti VAZ 2101 suunatulega, kuid iluliist ei tahtnud sobida \xc3\xbcmmargusega ja l\xc3\xa4ks k\xc3\xa4iku kandiline variant. Loomulikult toimusid ka auto katsetused. P\xc3\xb5hir\xc3\xb5hk oli suunatud elektris\xc3\xbcsteemile ja uuele mootorile 1500 cc. Nii hakkasidki NAMI-sse (Teaduslik Auto-Moto Instituut) saabuma uued mootorid, alguses eraldi, hiljem koos autodega. 1972. aasta IV kvartalis alustatigi VAZ 2103 tootmist. Plaanis oli toota 500 autot. Siis v\xc3\xb5ttis tehase peadirektor V. Poljakov vastu julge otsuse: toodame 1972. aastal veel 1500 VAZ 2103 \xc3\xbcle plaani. Kuid plaan pidi \xc3\xa4\xc3\xa4repealt l\xc3\xa4bi kukkuma. Paljud allt\xc3\xb6\xc3\xb6 ettev\xc3\xb5tjad ei olnud veel suutelised tehast t\xc3\xa4iel m\xc3\xa4\xc3\xa4ral varustama uute salongidetailidega. Siis s\xc3\xbcndis otsus: teeme h\xc3\xbcbriidauto Baz 2103 B (vene keeles). H\xc3\xbcbriidauto omas VAZ 2101 armatuurlauda, uksepolstreid ja istmeid. K\xc3\xb5ik muud detailid olid projekti kohaselt VAZ 2103 omad. H\xc3\xbcbriidautosid kaubandusv\xc3\xb5rku ei lastud, vaid m\xc3\xbc\xc3\xbcdi tehase oma eesrindlikele t\xc3\xb6\xc3\xb6tajatele ja teadusuuringute instituutidesse. 1973. aasta esimesest poolest alates tulid peakonveierilt juba "t\xc3\xa4isoriginaalid" VAZ 2103-d.\n_START_SECTION_\nRiiklikud katsetused\n_START_PARAGRAPH_\n1971. aastal toimusid VAZ 2101 riiklikud katsetused. Varem, kui tehti Pobeda, Volga ja paljude muude autode riiklikke katsetusi, tehti neid katseautodel. Kuid n\xc3\xbc\xc3\xbcd tuli katsetusi teha autodega, mis tulid otse konveierilt._NEWLINE_Riikliku komisjoni esimees A. Ostrovski:_NEWLINE_"Esimest korda oma elu jooksul olen idiootses seisukorras. Isegi kui komisjon annab eitava hinnangu, tehast mitte keegi ei peata, sinna on ju maetud tohutud summad (ka valuutat). Vaatamata komisjoni esimehe kartustele kulgesid katsetused edukalt. VAZ 2101 oli igak\xc3\xbclgselt parem Moskvit\xc5\xa1 412 IE-st (osales ka katsetustel, kusjuures eksportvariant), nii et vaielda polnud midagi. Moskvit\xc5\xa1i (AZLK) tehase esindajad palusid komisjoni et nende autot ei pandaks l\xc3\xb5ppraportisse, sest see "v\xc3\xb5rdluspilt" oleks liiga kole olnud. VAZ 2103 katsetustega toimiti samamoodi, autod v\xc3\xb5eti otse konveierilt. 2. augustil 1973 valiti konveierilt neli autot: punane ja roheline VAZ 2103 ja kaks valget VAZ 2101 v\xc3\xb5rdluseks. V\xc3\xa4rvid kokku pannes saame Itaalia lipuv\xc3\xa4rvid. Katsetuste metoodika ja rangus oli sama nagu VAZ 2101-l ja neist r\xc3\xa4\xc3\xa4gin l\xc3\xbchidalt. Katsetuste kogupikkus oli 30 000 km, sellest 3000 oli m\xc3\xb5eldud autode sisses\xc3\xb5iduks. Ainult 1/3 katsetuste kilometraa\xc5\xbeist toimus asfaltkattega teedel. Juhtus ka ebameeldivusi. Nimelt v\xc3\xa4ljaheitegaasides olevate toksiliste ainete sisaldus mahtus suure varuga tolleaegsetesse NSV Liidu normidesse, kuid ei vastanud Euroopa n\xc3\xb5uetele. 1973. aasta IV kvartalis juurutati tootmisse v\xc3\xa4hem toksilisi aineid tootev karburaator. Uus karburaator sobis n\xc3\xbc\xc3\xbcd edukalt Euroopa CO n\xc3\xb5uetega, samas muudeti ka plokikaant samadest Euroopa n\xc3\xb5uetest l\xc3\xa4htudes. Korra vedas alt ka piduriv\xc3\xb5imendi, aga veale saadi kiirelt j\xc3\xa4lile. 23. jaanuaril 1974 andis riiklik komisjon v\xc3\xa4lja akti katsetuste eduka l\xc3\xb5petamise puhul, hinnates k\xc3\xb5rgelt VAZ 2103 tehnilisi n\xc3\xa4itajaid._NEWLINE_VAZ 2103 mudelid. VAZ 2103 \xe2\x80\x93 mootor 1,5 L VAZ 21032 \xe2\x80\x93 mootor 1,5 L parempoolne rool VAZ 21033 \xe2\x80\x93 mootor 1,3 L VAZ 21035 \xe2\x80\x93 mootor 1,2 L_NEWLINE_21. detsembril 1973 valmis tehases miljones auto ja selleks osutus VAZ 2103. VAZ 2103 mudelinimistust j\xc3\xa4i v\xc3\xa4lja selline mudel nagu VAZ 21031. Erines ta tava VAZ 2103-st mootori poolest. Mootori kubatuur oli 1600 cc (80 hj). Ja kui vaatame mootoriruumi, siis n\xc3\xa4eme seal kas kollast v\xc3\xb5i punast klapikambrikaant. Mis oli siis neil autodel erinevuseks? Erinevad olid k\xc3\xa4igukasti \xc3\xbclekanded. Punase klapikambrikaanega autodel olid k\xc3\xa4igukasti \xc3\xbclekanded originaalid (nagu VAZ 2101-l), ja kollase klapikarbikaanega autodel olid \xc3\xbclekandearvud j\xc3\xa4rgmised: I:3,242 II:1,989 III:1,289 IV:1,0 R:3,34'